Linux

Linux al è il non dal nucli (o par inglês kernel) di sisteme operatîf disvilupât in origjin di Linus Torvalds intal 1991 e dât fûr sot de licence GPL di GNU. Spes chest tiermin al è doprât ancje par indicâ il nucli plui lis utilitâts di sisteme GNU, ma une part de comunitât e critiche chest ûs, preferint il tiermin GNU/Linux.

Il non Linux al è simil a chel dal creatôr, ma in realtât al fo une sielte di Ari Lemke, l'aministradôr dal servidôr FTP là che e fo metude la prime version di Linux, e che al metè intune cartele cun chest non i files di discjamâ. Il non sielzût dal creatôr Torvalds al jere invezit Freax, une combinazion tra “free” (libar), “freak” e “x”, par indicâ che al jere un sisteme ispirât a Unix.

Vuê a esistin une vore di version (clamadis "distribuzions") GNU/Linux, che a àn la stesse base (il nuclei Linux), ma a son difarentis pal nivel di supuart (comerciâl o dome fats di volontaris), i programs disponibii e la lôr gjestion, la facilitât di instalazion e di configurazion, il fat di vê o mancul un servidôr grafic (che al è un servizi separât, e che sore a puedin jessi doprâts diviers ambients grafics, i plui famôs a son KDE e Gnome). Une impuartante difarence e je chê tra distribuzions comerciâls, gjestidis di impresis, e chês no; lis primis (par esempli RedHat, SuSE, Mandriva) dongje di une version gratis a ufrissin ancje versions a paiament cun plui supuart e software; lis ultimis (par esempli Debian, Gentoo, Knoppix) a son basadis dome sul lavôr di volontaris, ma a metin a disposizion dut il codiç sorzint.

 Cjale ancje 
 Liste di distribuzions GNU/Linux
 Unix
 Liste di sistemis operatîfs

 Leams esternis 
  Linux Online
  Il sît uficiâl dal kernel Linux
  Aquilee Linux Project
  Linux User Group di Pordenon
  Linux User Group de universitât di Udin
  Linux User Group di Gurize

Categorie:GNU/Linux
Categorie:Sistemis operatîfs